DA Den Europæiske Unions Tidende C 257/7

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 257/04

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

» « (LIXIAN MA SHAN YAO)

EF-Nr.: CN-PDO-0005-0627-16.07.2007

BGB ( X ) BOB ( )

1. Betegnelse:

» « (Lixian Ma Shan Yao)

2. Medlemsstat eller tredjeland:

Kina

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet: Yams

3.2. Beskrivelse af produktet med betegnelsen i punkt 1:

Yams er betegnelsen på rodknoldene til planten Dioscorea batatas Decne, som hører til slægten Dioscoreaceae. Lixian Ma Shan Yao-yams, der vokser i regionen Li (Lixian) i provinsen Hebei, dyrkes med traditionelle metoder i løs sandet lerjord med fluviale sedimenter (chao-jord), dannet gennem langvarig erosion og aflejring. Betegnelsen Lixian Ma Shan Yao bruges både på friske og tørrede produkter, herunder tørrede yamsstrimler og -chips. Når de friske yamsrødder er udvalgt, skrælles og udskæres de manuelt eller mekanisk. Derefter lufttørres stykkerne eller tørres i tørremaskine.

Der er tre forskellige kultivarer af Lixian Ma Shan Yao: Bangyao, Ziyao og Xiaobaizui. De har følgende egenskaber:

1) Bangyao: Cylinderformet rodknold, længde 35-60 cm, diameter mindst 3,5 cm; lange og tætte fibrøse rødder; tynd gulbrun skræl; sprødt, hvidt kød, tyktflydende slim; efter tilberedning: sødlig og mild, men aromatisk prikkende smag; vandindhold 75-85 % (tre måneder efter høst).

2) Ziyao: Cylinderformet rodknold, længde 50-80 cm, diameter mindst 1,5 cm; sparsomme fibrøse rødder; mørkebrun skræl, lilla pletter på den lyse skræl; frugtkød: fibrøs tekstur, hvid skæreflade, højt stivelsesindhold; efter tilberedning: behagelig sød smag; vandindhold 75-85 % (tre måneder efter høst).

3) Xiaobaizui: Cylinderformet rodknold, længde 40-70 cm, diameter mindst 1,6 cm; tynde fibrøse rødder; tynd nøddefarvet skræl; blødt, melet kød; efter tilberedning: behagelig sød smag; vandindhold 75-85 % (tre måneder efter høst).

Tørret Lixian Ma Shan Yao omfatter både yamsstrimler og -chips.

1) Yamsstrimler: fremstillet af frisk, skrællet og tørret yams; nærmest cylindrisk form, glat, ensartet størrelse; gul-hvid farve, sprød smag, vandindhold 6-8 %.

2) Yamschips: fremstillet af ituskårne yamsstrimler, tykkelse 0,25-0,4 cm, med samme karakteristiske smag som yamsstrimler.

3.3. Råvarer:

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

—

3.6. Særlige regler vedrørende udskæring, rivning eller emballering osv.:

1. Samtlige operationer, herunder udskivning, formaling og emballering, finder sted på oprindelsesstedet.

2. Emballering

1) Beholdere til emballering, f.eks. plast- og papkasser, skal være udformet efter produkternes størrelse og efter samme specifikation. De skal have samme størrelse, være rene, tørre, faste, luftgennemtrængelige, attraktive, fri for forurenende stoffer, lugtfri, fri for skarpe genstande, fri for insekter og affaldsstoffer, råd og skimmel osv. Papkasser bør holdes tørre uden skillelag, og plastkasser bør udformes efter fælles specifikationer.

2) Produkterne emballeres efter specifikationerne, og emballerede produkter, som har de samme specifikationer, bør pakkes i samme parti.

3) Hvert parti bør bestå af identiske pakker af standardiseret vægt.

3. Transport

Produkterne bør forkøles inden transport. De bør opbevares ved moderat temperatur og fugtighed, beskyttes mod frost, regn og sollys og sikres tilstrækkelig udluftning og stabile temperaturer under transport.

4. Oplagring

1) oplagringstype: alt efter kultivar og specifikationer.

2) oplagringstemperatur: 2-4 °C.

3) oplagringsfugtighed: relativ luftfugtighed 80-85 %.

4) ventilation: konstant luftgennemstrømning i fyldte lagerrum.

3.7. Specifikke mærkningsregler:

Alle emballager skal mærkes med produktets betegnelse, kategori, standardnummer, varemærke, særlige mærker for produkter med geografiske betegnelse, producentens navn, adresse, produktionssted, nettovægt og pakkedato osv. Teksten på mærkningen skal være klar, fuldstændig og nøjagtig, på både kinesisk og engelsk.

4. Præcis afgrænsning af det geografiske område:

Det geografiske område, der i alt dækker 345 km2, omfatter følgende kommuner og byer langs floden Zhulong, nemlig kommunen Qudi, byen Liushi, byen Baoxu, byen Nanzhuang, byen Liwu, byerne Guodan og Baichi.

5. Tilknytning til det geografiske område:

5.1. Det geografiske områdes egenart:

Lixian Ma Shan Yao har været dyrket i over 2 000 år i den geografiske region Li. Området ligger i flodområdet ved Bohai-bugten og på den vestlige lavslette i det centrale Hebei i Nordkina. Landskabet er en slette dannet af alluviale og diluviale aflejringer fra kvartærtiden. Landet er svagt hældende uden større højdeforskelle og er højere i sydvest og lavere i nordøst. Den gennemsnitlige højde er 15,6 m, med en meget svag hældning (0,03-0,01 %). Li ligger i det østlige Kinas varme til tempererede semi-aride område, præget af et markant kontinentalt monsunklima. Årstiderne er klart adskilte — foråret er blæsende og tørt, sommeren regnfuld og varm, efteråret klart og køligt og vinteren kold og tør. Området er rigt på lys, varme og vand. Den fremherskende vindretning er syd-sydvest hele året rundt. Af andre geografiske træk kan nævnes: årlig gennemsnitlig frostfri periode: 176 dage; årlig gennemsnitlig temperatur ved jorden: 13,0 °C; årlig gennemsnitlig lufttemperatur: 12,2 °C (månedlig maksimumstemperatur: 26 °C); gennemsnitligt antal solskinstimer pr. år: 2 628,7 h; gennemsnitlig total solstråling pr. år: 106,9 kcal/cm2; højeste årlige snedække: 23 cm; gennemsnitlig årlig nedbør: 487,2 mm.

5.2. Produktets egenart:

Lixian Ma Shan Yao-produkternes egenskaber adskiller sig fra andre yamskultivarer og er især kendt for deres milde, men aromatisk prikkende smag. Vandindholdet i friske yamsrødder (tre måneder efter høst) er på 75-85 %. Tørrede Lixian Ma Shan Yao-produkter har en tæt tekstur, et vandindhold på 6-8 %, et proteinindhold på mindst 4,5 % og et totalt sukkerindhold på højst 15 %.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

1. Naturbestemte faktorer

1) Jordens beskaffenhed: Zhulong-floden, der løber gennem Li, er bestemmende for områdets geologiske forhold og jordbund. Li ligger i et aflejringsområde i det nordlige Kina med mange jordaflejringer fra kvartærtiden. Det meste af jordbunden er sandet jord med fluviale aflejringer som følge af Zhulong-flodens gentagne oversvømmelser. Ca. 37 % af det dyrkede areal i området består af sandet jord. Størstedelen af jordbunden i de yamsproducerende områder består af sandet jord med alluviale sedimenter. Jordlaget af dybt og løst med god permeabilitet og dermed egnet til dyrkning. Det meste af jorden er moderat frugtbar. Næringsstofferne i pløjelaget omfatter: organisk materiale 0,78 %, total-N 0,065 %, total-P 0,076 %, Olsen-P 0,9 mg/kg, tilgængelig K 91 mg/kg og jordbundens pH-værdi 7,4-8,9, hvilket sikrer Lixian Ma Shan Yao mange fordelagtige træk, bl.a. en symmetrisk form, korte afsmalnende ender, lange rodknolde, tynd skræl, sparsomme fibrøse rødder, rodknold med glat overflade uden udvækster. Proteinindholdet i Lixian Ma Shan Yao er typisk højere end i andre yamssorter.

2) Klimaforhold: Li ligger i det østlige varme til tempererede semi-aride monsunområde. Den frostfri periode er på 177 dage/år, den gennemsnitlige nedbør pr. år er 471 mm, især koncentreret i tiden juni-august, og den årlige gennemsnitlige fordampning ligger på 1 837,4 mm. Områdets lys- og varmeressourcer er uhyre gunstige for dyrkningen af yams. Endvidere bidrager vandressourcer af god kvalitet og passende kunstvanding til at sikre mange af de særlige egenskaber, der er typiske for Lixian Ma Shan Yao, såsom fremragende medicinske egenskaber, smag, højt proteinindhold, lavt sukkerindhold, højt indhold af slim og lavt fugtindhold.

2. Menneskelige faktorer

De lokale producenter benytter traditionelle metoder som f.eks. to-, tre- og firbenede støttestativer, der sikrer, at hver yamsplante får tilstrækkeligt med lys og varme under væksten. Takket være jordbundsforholdene, anvendelsen af fleksible vandingsplaner og hurtig jorddræning forbliver jorden generelt fugtig og sygdomsfri i vækstperioden.

3. Historisk oprindelse

Sammenlignet med andre kultivarer af yams har Lixian Ma Shan Yao en mild, men aromatisk prikkende smag og har vundet et fint omdømme som et traditionelt produkt af høj kvalitet. Det gør Lixian Ma Shan Yao til et kendt produkt, som kaldes den berømte »Ma Shan Yao«.

Dyrkningen af Lixian Ma Shan Yao har en lang lokal historie, og yamsroden har været dyrket viden om fra gammel tid. Der findes mange legender, historier og digte om yamsroden, som er blevet fortalt af mange mennesker. F.eks.: »Købmand Fanli tog ophold i byen Liushi, og den smukke kvinde Xishi smagte på hans yams«, »En sygelig og svagelig datter af hr. Bai i landsbyen Hu forvandlede sig til en smuk og rask hofdame efter at have spist yams«, »Kejser Qianlong drog gennem Li på sin vej sydpå, og hans tro undersåt, hr. Ji Xiaolan, skrev et velkendt digt om yams«

Henvisning til offentliggørelse af varespecifikationen:

— To be provided by DG Agri.

(1) EUT L 93 af 31.3.2006, s. 12.